**Broj: 711-I-33-M-120-18/19-06-17**

Zagreb, 9. studenoga 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Janka Buzjaka, zamjenika općinskog načelnika Općine Bedekovčina, za davanjem mišljenja Povjerenstva,** na 27. sjednici, održanoj 9. studenoga 2018.g., daje sljedeće

**MIŠLJENJE**

**I. Dužnosnik Janko Buzjak, zamjenik općinskog načelnika Općine Bedekovčina, može podnijeti ponudu za prodaju nekretnina koje se nalaze u Gospodarskoj zoni Bedekovčina prema raspisanom Javnom pozivu za kupnju nekretnina od 21. rujna 2018.g. koji provodi Općine Bedekovčina.**

**II. Dužnosnik ne smije sudjelovati u radnjama koje provodi Općina Bedekovčina u svezi s postupkom otkupa nekretnina, a posebice se mora izuzeti iz dijela postupka u kojem se utvrđuje cijena te drugi uvjeti po kojima će se nekretnine otkupljivati kao i valjanost ponude za njezin prihvat, kako na taj način ne bi pogodovao sebi na način da znatno ograniči ili isključujući druge potencijalne ponuditelje u vezi s njihovim ponudama za otkup nekretnina.**

**III. Ukoliko raspoloživa sredstva ne budu dostatna za otkup nekretnina prema svim zaprimljenim ponudama koji ispunjavaju uvjete za okup, dužnosnik bi se trebao izuzeti od prodaje zemljišta Općini Bedekovčina.**

Obrazloženje

Zahtjev za davanjem mišljenja Povjerenstva podnio je dužnosnik Janko Buzjak, zamjenik općinskog načelnika Općine Bedekovčina. U knjigama ulazne pošte zahtjev je zaprimljen pod poslovnim brojem: 711-U-2793-M-120/18-01-3 dana 1. listopada 2018. g., povodom kojeg se vodi predmet broj M-120/18.

Člankom 3. stavkom 1. podstavkom 43. ZSSI-a propisano je da su općinski načelnici njihovi zamjenici dužnosnici u smislu odredbi ZSSI-a, stoga je dužnosnik Janko Buzjak povodom obnašanja dužnosti zamjenika općinskog načelnika Općine Bedekovčina obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da Općina Bedekovčina poziva vlasnike nekretnina koje se nalaze u Gospodarskoj zoni Bedekovčina na prodaju nekretnina u njihovu vlasništvu u svrhu okrupnjavanja percela u Gospodarskoj zoni i poticanja poduzetništva. Dužnosnik navodi da je vlasnik tri nekretnine koje se nalazi u Gospodarskoj zoni Bedekovčina, i to nekretnine površine 1327 m2, koju je naslijedio iza pokojnog oca, te nekretnina površine 2532 m2, površine 1194 m2 koje je osobno kupio 1978.g. Dužnosnik navodi da je sve nekretnine naveo u izvješću o imovinskom stanju koje je povodom stupanja na navedenu dužnost podnio Povjerenstvu te traži mišljenje Povjerenstva može li ravnopravno sudjelovati kao ponuditelj u postupku otkupa istih nekretnina procijenjene vrijednosti 65,00 kn obzirom da obnaša dužnost zamjenika općinskog načelnika Općine Bedekovčina.

Zahtjevu za mišljenjem prileži Javni poziv za kupnju nekretnina koji je raspisao općinski načelnik Općine Bedekovčina dana 21. rujna 2018.g. na temelju članka 3. Odluke o uvjetima, načinu i postupku gospodarenja imovinom u vlasništvu Općine Bedekovčina („Službeni glasnik Krapinsko-zagorske županije“ broj 6/15. i 10/17.) kojim se poziva vlasnike nekretnina koje se nalaze u Gospodarskoj zoni Bedekovčina na prodaju svojih nekretnina Općini Bedekovčina u svrhu okrupnjavanja parcela u Gospodarskoj zoni i poticanja poduzetništva u Općini, navođenjem nekretnina koje je Općina Bedekovčina zainteresirana kupiti (broj katastarske čestice, katastarska općina i površina), s utvrđenom prosječnom cijenom zemljišta od 65,00 kn prema procjeni stalnog sudskog vještaka za graditeljstvo i procjenu nekretnina. Navodi se 1. prosinca 2018.g. kao rok za podnošenje ponude, s time da će se ponude razmatrati prema redoslijedu zaprimanja.

Na zahtjev Povjerenstva, Općina Bedekovčina očitovala se dopisom, klasa: 023-01/18-01/18, urbroj: 2197-02-01/1-18-2 od 30. listopada 2018.g. u kojem se navodi da Općina Bedekovčina namjerava otkupiti nekretnine svih vlasnika koji podnesu ponudu, a ako sredstva neće biti dostatna, odlučivat će se prema redoslijedu zaprimanja ponude. Također se navodi da Općina namjerava i u proračunu za 2019.g. osigurati sredstava namijenjena za kupnju nekretnina na temelju raspisanog javnog poziva od 21. rujna 2018.g. Odluku o kupnji nekretnina prema redoslijedu zaprimanja ponuda donijet će Općinsko viječe Općine Bedekovčina.

Člankom 20. stavkom 1. Odluke o uvjetima, načinu i postupku gospodarenja imovinom u vlasništvu Općine Bedekovčina propisano je da odluku o kupnji nekretnine u interesu Općine donosi općinsko vijeće ili općinski načelnik, ovisno o vrijednosti nekretnine, sukladno članku 3. iste Odluke. Prema članku 20. stavku 2. Odluke odluka o kupnji nekretnine mora biti obrazložena te se sukladno stavku 3. smatra da je kupnja nekretnina u interesu Općine, ako se nekretnine kupuju radi izgradnje vjerskih objekata, predškolskih ustanova, školskih ustanova, ustanova iz oblasti kulture i zdravstva, športskih objekata, objekata komunalne infrastrukture te izgradnje drugih objekata čija izgradnja doprinosi unaprjeđenju gospodarskih i socijalnih uvjeta života na području Općine. Prema stavku 4. ugovor o kupnji nekretnina sklapa se na temelju prethodno provedenog javnog natječaja, vodeći računa o tržišnoj cijeni nekretnine ili izravnom pogodbom u slučaju kada se nekretnina može steći samo od određenog vlasnika. Člankom 3. stavkom 3. navedene Odluke propisano je da općinski načelnik odlučuje o stjecanju i otuđivanju nekretnina i pokretnina u vlasništvu Općine i raspolaganju imovinom u vlasništvu Općine čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju te raspolaganju imovinom, a najviše do 1.000.000,00 kuna, ako je stjecanje i otuđivanje te raspolaganje imovinom planirano u proračunu i provedeno u skladu sa zakonskim propisima. Ako je taj iznos manji od 70.000,00 kuna, općinski načelnik može odlučivati do najviše 70.000,00 kuna.

Člankom 5. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti, te povjerenje građana. Stavkom 2. istog članka ZSSI-a propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Prema stavku 3. dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost. Stavkom 4. je propisano da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Dužnosnik kao i svaki drugi građanin ima pravo odazvati se na javne pozive i natječaje koje provode tijela javne vlasti, ukoliko ispunjava sve propisane uvjete, pod jednakim uvjetima i u identičnom postupku kao i svi ostali građani. U konkretnom slučaju dužnosnik Janko Buzjak, kao građanin, u privatnom svojstvu ima pravo sudjelovati u Javnom pozivu za kupnju nekretnina koji je raspisala Općina Bedekovčina te u tom svojstvu ima pravo nastupati kao vlasnik nekretnine koji na temelju dostavljene ponude stupa u kupoprodajni pravni odnos s Općinom Bedekovčina na temelju kojeg Općina stječe vlasništvo nad nekretninom, a Janko Buzjak sredstva od prodaje nekretnine. Dužnosnik u postupku koji prethodi kupnji nekretnina prema raspisanom Javnom pozivu u obnašanju dužnosti zamjenika općinskog načelnika Općine Bedekovčina ne može poduzeti bilo koju radnju, jer bi navedeno moglo predstavljati povredu načela obnašanja javnih dužnosti iz članka 5. ZSSI-a ili koje od zabranjenih djelovanja dužnosnika propisanih člankom 7. ZSSI-a.

Međutim, prihvaćanjem obnašanja javnih dužnosti, dužnosnici istovremeno prihvaćaju i obvezu zaštite javnog interesa, odnosno obvezu stavljanja javnog ispred privatnog interesa. Postupcima kojima se dužnosnici ograđuju od mogućnosti da je njihov položaj ili privatni interes utjecao na proces donošenja odluka tijela javne vlasti, pridonosi jačanju objektivnosti, nepristranosti i transparentnosti u obnašanju javnih dužnosti, što u konačnici dovodi do jačanja povjerenja građana u tijela javne vlasti. Takva objektivnost, nepristranost i transparentnost te davanje prednosti građanima u ostvarivanju određenih prava, osobito je važna prilikom stupanja u pravni odnos s tijelom javne vlasti u kojem dužnosnik obnaša dužnost i od toga stječe financijska sredstva.

Iz očitovanja Općine Bedekovčina proizlazi da je navedeni Javni poziv raspisan u svrhu otkupa nekretnina kako bi se okrupnile parcele u Gospodarskoj zoni i time poticalo poduzetništvo te da isti Javni poziv sadrži precizne podatke o nekretninama koje Općina namjerava otkupiti, pri čemu Općina planira otkupiti nekretnine svih ponuditelja, a ako sredstva ne bi bila dostatna za otkup nekretnina prema svim ponudama, odlučivat će Općinsko vijeće Općine Bedekovčina prema redoslijedu njihova zaprimanja. Stoga je moguća situacija u kojoj je dužnosnik pravodobno podnio potpunu ponudu i time su stečeni uvjeti za otkup nekretnine u vlasništvu dužnosnika, ali ukupno osigurana sredstva nisu dostatna za otkup nekretnine nekog drugog ponuditelja čija je ponuda kasnije zaprimljena, u slučaju da javni poziv pobudi veliki interes građana koji su vlasnici nekretnina.

Ukoliko bi osigurana sredstva Općine Bedekovčina za kupnju nekretnina svih ponuditelja prema svim pravodobno zaprimljenim ponudama bila dostatna, nema zapreke da Janko Buzjak kao vlasnik nekretnine s Općinom Bedekovčina sklopi ugovor o prodaji nekretnina kojih je vlasnik.

Razmatrajući mogućnost da sveukupno planirana sredstva neće biti dostatna za kupnju nekretnina svih ponuditelja za tu godinu, te da je jedan od vlasnika nekretnina navedenih u Javnom pozivu i time potencijalni ponuditelj, zamjenik općinskog načelnika Općine Bedekovčina odnosno zamjenik čelnika izvršne vlasti u tijelu javne vlasti koje je raspisalo Javni poziv i otkupljuje nekretnine, Povjerenstvo smatra da bi se u opisanoj situaciji dužnosnik u svrhu očuvanja vlastite vjerodostojnosti i povjerenja građana trebao izuzeti od prodaje nekretnine Općini Bedekovčina i prednost dati drugom ponuditelju koji također ispunjava propisane uvjete.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Janko Buzjak, elektronička dostava
2. Objava na internetskoj stranici Povjerenstva
3. Pismohrana